b'\n_START_ARTICLE_\nZemeljski planet\n_START_PARAGRAPH_\nZ\xc3\xa8meljski plan\xc3\xa9t je planet, ki ima trdno povr\xc5\xa1je, tako kot Zemlja. Povr\xc5\xa1je se v glavnem sestoji iz silikatnih skal. Zemeljski planeti se bistveno razlikujejo od plinskih velikanov, kateri nujno nimajo trdne povr\xc5\xa1ine in so sestavljeni ve\xc4\x8dinoma iz vodika, helija in vode v razli\xc4\x8dnih fizikalnih stanjih. Zemeljski planeti imajo v grobem enako zgradbo: sredi\xc5\xa1\xc4\x8dno kovinsko jedro, ve\xc4\x8dinoma iz \xc5\xbeeleza, ki ga obkro\xc5\xbea silikatni pla\xc5\xa1\xc4\x8d. Zemeljska Luna je podobna, vendar nima \xc5\xbeeleznega jedra. Zemeljski planeti imajo kanjone, kraterje, gore in ognjenike._NEWLINE_V Oson\xc4\x8dju so poleg Zemlje zemeljski planeti \xc5\xa1e Merkur, Venera in Mars. Neko\xc4\x8d je bilo morda ve\xc4\x8d zemeljskih planetov, vendar jih je ve\xc4\x8dino izvrglo ali pa so bili kako druga\xc4\x8de uni\xc4\x8deni. Edino en zemeljski planet, Zemlja ima dejavno hidrosfero._NEWLINE_NASA razmi\xc5\xa1lja o predlaganem projektu sistema daljnogledov z imenom Terrestrial Planet Finder (TPF) (Iskalec zemeljskih planetov), ki bo zmo\xc5\xbeen zaznati zemeljske planete zunaj na\xc5\xa1ega Oson\xc4\x8dja v tirih drugih zvezd. Najmanj\xc5\xa1i zunajoson\xc4\x8dni planet odkrit do sedaj je Gliese 876 d, ki kro\xc5\xbei okoli rde\xc4\x8de pritlikavke z orbitalno periodo 1,94 dneva na razdalji 0,021 astronomske enote, kar je pribli\xc5\xbeno desetkratna razdalja Lune od Zemlje. Njegovo maso ocenjujejo na \xc5\xa1est do devet Zemeljskih. Ta planet je zelo verjetno zemeljski planet, oziroma superzemlja. Je tudi prvi odkriti planet v naseljivem obmo\xc4\x8dju zvezde.'